На основу члана 2. став 1. тачка 2, члана 4. став 1 тачка 2, члана 5., 15., 16, 21 и 22 Правилника о одобравању и финансирању програма којима се задовољавају потребе и интереси грађана у општини Нова Варош, бр. 06-115/6/2017-02 од 16.новембра 2017. године, а у вези са 114., чланом 117. став 2., чланом 137. став 1 тачке 4), 9), 11), 15) и чланом 138. став 5 Закона о спорту (''Службени гласник Републике Србије'', број: 10/2016), Стручна комисија расписује

**ЈАВНИ ПОЗИВ**

**ЗА ПОСЕБНЕ ПРОГРАМЕ У ОБЛАСТИ СПОРТА НА ТЕРИТОРИЈИ ОПШТИНЕ НОВА ВАРОШ КОЈИ СЕ ФИНАНСИРАЈУ ИЗ БУЏЕТА ОПШТИНЕ НОВА ВАРОШ**

Посебни програми морају бити из области општег интереса у области спорта, утврђени чланом 2. и чланом 4. Правилника о одобравању и финансирању програма којима се задовољавају потребе и интереси грађана у општини Нова Варош , чланом 137. и члана 138. Закона о спорту (''Службени гласник Републике Србије'', број: 10/2016):

1. обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;

2. унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;

3. спречавање негативних појава у спорту (допинг, насиље и недолично понашање, намештање спортских резултата и др.);

4. рационално и наменско коришћење спортских сала и спортских објеката у државној својини чији је корисник јединица локалне самоуправе и спортских објеката у својини јединице локалне самоуправе кроз одобравање њиховог коришћења за спортске активности и доделу термина за тренирање учесницима у систему спорта

**ВИСИНА СРЕДСТАВА КОЈА СУ НА РАСПОЛАГАЊУ ЗА ПРЕДМЕТ ЈАВНОГ ПОЗИВА:**

Општинско веће општине Нова Варош утврдило је износ од 3.000.000 динара за финансирање посебних програма од општег интереса у спорту.

**КРАЈЊИ РОК ЗА УПОТРЕБУ ОДОБРЕНИХ СРЕДСТАВА:**

Крајњи рок за употребу одобрених средстава утврдиће се уговором о реализовању програма у складу са временским планом употребе средстава, и исти се не може одредити после 31.12.2018. године.

**КРИТЕРИЈУМИ КОЈЕ ОРГАНИЗАЦИЈА – ПОДНОСИЛАЦ ПРОГРАМА ТРЕБА ДА ИСПУНИ:**

Предлоге посебних програма могу поднети самостално спортске организације које испуњавају следеће услове:

1. да су уписане у одговарајући регистар у складу са законом;

2. да искључиво или претежно послују на недобитној основи, ако Законом није друкчије одређено;

3. да имају седиште на територији општине Нова Варош;

4. да су директно одговорни за реализацију програма;

5. да су претходно обављали делатност у области спорта најмање годину дана;

6. да су са успехом реализовали претходно одобрене програме;

7. да испуњавају услове за обављање спортских активности и делатности које су у вези са предлогом програма у складу са Законом о спорту;

8. да располажу капацитетима за реализацију програма;

Носилац програма не може да:

1. буде у поступку ликвидације, стечаја и под привременом забраном обављања делатности;

2. има блокаду пословног рачуна, пореске дугове или дугове према организацијама социјалног осигурања;

3. буде у последње две године правноснажном одлуком кажњен за прекршај или привредни преступ у вези са финансијским пословањем, коришћењем имовине, раду са децом и сспречавањем негативних појава у спорту.

Носиоци програма који поднесу посебни програм у којем су обухваћене и активности од значаја за задовољавање потреба и интереса грађана у области спорта за које се подносе годишњи програми, не могу за исте активности да поднесу и посебан програм по јавном позиву

**КРИТЕРИЈУМИ У ПОГЛЕДУ ОДАБИРА И ФИНАНСИРАЊА ПРОГРАМА:**

Предложени програм мора да задовољава следеће критеријуме:

1. да доприноси остваривању општег интереса у области спорта утврђеног Законом;

2. да је у складу са Законом и Стратегијом развоја спорта;

3. да је од општинског значаја, односно од интереса за целу општину или ширег регионалног значаја;

4. да је у складу са спортским правилима надлежног Општинског спортског савеза;

5. да је у складу са условима, критеријумима и циљевима наведеним у јавном позиву

6. да се реализује на територији општине Нова Варош, осим програма припрема и учешћа на регионалним и међуопштинским спортским такмичењима, као и учешћа на едукацијама и семинарима,

7. да има значајан и дуготрајан утицај на развој спорта у општини Нова Варош;

8. да ће се реализовати у текућој години;

9. да је предвиђено фазно (у ратама) финансирање програма.

Одобрени програми се финансирају у висини и под условима који обезбеђују да се уз најмањи утрошак средстава из буџета општине Нова Варош постигну намеравани резултати.

Програми се финансирају једнократно или у ратама, у зависности од временског периода за реализацију програма.

Носилац програма може поднети више предлога програма и више предлога програма може бити одобрено, али се ово условљава тиме да иста лица не могу бити ангажована на овим програмима (различити програмски тимови).

Општинско веће општине Нова Варош обавештава носиоце програма о одобреним програмима, најкасније до 10.septembra 2018. године.

Са подносиоцем одобреног програма председник Општине закључује уговор о реализовању програма, у складу са Законом о спорту и Правилником о одобравању и финансирању програма којима се задовољавају потребе и интереси грађана у општини Нова Варош

Ако се носилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

**ПРЕДЛОГ ПРОГРАМА И ДОКУМЕНТАЦИЈА КОЈА СЕ УЗ ПРЕДЛОГ ПОДНОСИ:**

Предлози посебних програма подносе се посебно за сваку област општег интереса.

Предлог програма садржи детаљне податке о:

1. носиоцу програма;

2. области општег интереса у којој се остварује програм;

3. учесницима у реализацији програма и својству у коме се ангажују;

4. циљевима и очекиваним резултатима, укључујући које ће проблеме програм решити и којим групама популације и на који начин ће програм користити;

5. врсти и садржини активности и времену и месту реализације програма, односно обављања активности;

6. како ће се вршити оцењивање успешности програма (вредновање резултата програма);

7. буџету програма, односно потребним новчаним средствима, исказаним према врстама трошкова и утврђеним обрачуном или у паушалном износу;

8. временском плану употребе средстава (временски период у коме су средства потребна и рокови у којима су потребна);

9. начину праћења рализације програма и евалуације резултата;

10. претходном и будућем финансирању организације и програма.

Уз предлог програма доставља се документација којом се доказује испуњеност напред наведених критеријума које организација – подносилац програма треба да испуни у складу са Контролним листом прилога уз предлог програма ( Део 3 Табеле 3 ) и изјава да учесници у реализацији програма нису у сукобу интереса у складу са чланом 33. Закона о спорту.

Предлог посебног програма подноси се на Обрасцима који се може преузети овде.

Образац предлога програма и документација која се доставља уз предлог програма морају бити попуњени и достављени у три примерка.

Предлог програма мора бити достављен Општинском већу у запечаћеној коверти, заштићеној од оштећења која могу настати у транспорту, препорученом поштом, куриром, или лично (писарница у Услужном центру), на адресу општина Нова Варош, Карађорђева 32.

**РОК ЗА ПОДНОШЕЊЕ ПРЕДЛОГА ПРОГРАМА:**

Јавни позив ће бити објављен на званичној интернет страни општине Нова Варош и Спортског савеза Нова Варош, а рок за подношење предлога програма је 30.08.2018.до 15 часовa.

**ПРЕДСЕДНИК СТРУЧНЕ КОМИСИЈЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Милена Милетић, дипл.еcc